DBV soek eienaar van ‘erg vernielde’ hondDie hondjie wat in Bloemfontein gevind is. Foto: DBV Die Dierebeskermingsvereniging (DBV) in Bloemfontein het ŉ beroep op die publiek gedoen om na vore te kom met inligting nadat ŉ Jack Russel by ŉ skool in die stad met net een oog en een oor gevind is. Reinet Meyer, senior inspekteur die Bloemfontein DBV, het aan Maroela Media gesê iemand het die DBV oor die hond by die skool in die middestad geskakel. “Die hond het net een oog en een oor. Dit lyk asof hy die oog al lank terug verloor het, maar die wond aan sy oor is nog vars,” het sy gesê. “Hy is al baie erg verniel in sy lewe.” Volgens Meyer is dit moontlik dat die hond sy oog per ongeluk kon beseer het, maar is dit baie verdag dat sy oor ook af gesny is. Die hond het ook verskeie stukkende plekke aan sy lyf. “Die wond aan sy oor het ŉ infeksie in en hy word nou daarvoor behandel, asook vir die ander wonde aan sy lyf. Dit lyk nie asof sy oog deur ŉ veearts toegewerk is nie, maar asof dit self toegegroei het. Dit gaan goed met hom, maar hy het nog ŉ ver pad om te gaan,” het sy gesê. Foto: DBV Meyer het gesê sy vermoed ŉ skolier het moontlik die hond beseer en hom skool toe gebring om aan sy maats te wys, maar toe moed verloor en die hond daar gelaat. “Dit is net bespiegeling, ons weet glad nie wat met die hondjie gebeur het nie. Hierdie hondjie moes deur ŉ baie harde tyd gegaan het en baie mishandeling het plaasgevind.” Sodra die hond ten volle herstel het, sal hy beskikbaar gestel word vir aanneming. “Ons vermoed hy is omtrent ŉ jaar oud,” het sy gesê. Meyer het versoek dat enigiemand met inligting oor wat met die hond gebeur het of wie die hond se eienaar is die DBV by 051 447 3801 skakel. Die inligting sal as vertroulik hanteer word. Die DBV kan ook gekontak word indien iemand ŉ geldelike bydrae vir die hond se veeartsbehandeling wil maak.